# Vejledning til erklæring om faktiske resultater vedrørende dækning af selskabskapital

I forbindelse med optagelse af lån, driftskreditter og garantier, der ydes eller stilles hos pengeinstitutter, leasingselskaber m.v. med garantidækning hos EKF, er det en betingelse for at opnå dækning, at virksomheden ikke var kriseramt pr. 31.12.2019[[1]](#footnote-1).

EU har tilkendegivet, at såfremt de kriseramte virksomheder efter 31.12.2019 har fået reetableret egenkapitalen, således at virksomheden IKKE har tabt mere end 50% af den registrerede selskabskapital på ansøgningstidspunktet, vil det være muligt at optage en af ovenstående typer af facilitet på trods af, at virksomheden var kriseramt pr. 31.12.2019.

For at dokumentere, at virksomheden har fået reetableret sin egenkapital og dermed ikke er omfattet af EU’s definition af kriseramt virksomhed, skal virksomheden udarbejde en opgørelse over selskabskapitalen og egenkapitalen pr. ansøgningstidspunktet eller seneste månedsafslutning forud for ansøgningstidspunktet. Opgørelsen skal vise samtlige bevægelser på selskabs- og egenkapitalen siden senest aflagte årsregnskab og udarbejdes i overensstemmelse med samme regnskabspraksis som anvendt ved seneste årsrapport.

Revisor skal afgive en erklæring om opgørelsen, som kan anvendes til dokumentation overfor EKF. Revisors arbejde udføres i henhold til den internationale standard om aftalte arbejdshandlinger vedrørende regnskabsmæssige oplysninger og yderligere krav ifølge dansk revisorlovgivning (ISRS 4400 DK).

Erklæringen kan alene anvendes, hvis seneste reviderede årsregnskab (eller årsregnskab, hvor der er foretaget udvidet gennemgang) har en balancedag, som er højst 9 måneder gammel. Hvis seneste aflagte årsregnskab har balancedag, som er mere end 9 måneder forud for lånetidspunktet, stiller EKF krav om assistance med regnskabsopstilling af seneste periodebalance.

Erklæringen om aftalte arbejdshandlinger er ikke udtømmende for de handlinger, der skal foretages på periodens ændringer på egenkapitalen, men er tænkt som et eksempel på handlinger, som foretages på egenkapitalposteringerne i Bilag A.

Erklæringen tilpasses derfor til de faktiske posteringer på egenkapitalen i Bilag A, således der er en direkte sammenhæng mellem egenkapitalposteringerne og de aftalte arbejdshandlinger.

1. Der henvises til EU’s definition af kriseramt virksomhed jf. Kommissionens forordning nr. 651/2014 artikel 2, pkt. 18. <https://eur-lex.europa.eu/legal-content/DA/TXT/PDF/?uri=CELEX:32014R0651&from=EN> [↑](#footnote-ref-1)